Ergste gevrees ná aanval op oudpremier van Japan  Shinzo Abe (Foto: Kazuhiro NOGI/AFP) Shinzo Abe, Japan se voormalige premier, is Vrydag tydens ŉ verkiesingsveldtog geskiet. Plaaslike media berig intussen dat Abe (67) vermoedelik noodlottig gewond is tydens die voorval. Abe is omstreeks 11:30 geskiet tydens die veldtog in die westelike streek Nara. “ŉ Man, vermoedelik die skieter, is in hegtenis geneem. Die toestand van voormalige premier Abe is tans onbekend,” het Hirokazu Matsuno, hoofsekretaris van die kabinet, aan verslaggewers gesê. Abe was besig om ŉ toespraak te lewer toe die voorval plaasgevind het. Beeldmateriaal wat deur NHK uitgesaai is, wys hoe hy op ŉ verhoog staan voordat ŉ harde ontploffing gehoor kan word en rook in die lug sigbaar is. Nog ŉ skoot is hierna gehoor voordat daar gesien kan word hoe ŉ man deur veiligheidsbeampte op die grond neergegooi word. Abe het ineengestort en uit ŉ wond aan sy nek gebloei. Verskeie media het berig dat hy blykbaar van agter geskiet is. Abe, Japan se eerste minister met die langste diensrekord, het in 2006 vir een jaar gedien en weer van 2012 tot 2020 waarna hy om mediese redes uitgetree het. Japan het van die wêreld se strengste wapenbeheerwette, en jaarlikse vuurwapensterftes in die land van 125 miljoen mense is bitter laag.